
	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	[image: Image]

	 

	 

	[image: Чехов А.П.: Изображение "А. П. Чехов". Литературные ...]

	 

	А. П. ЧЕХОВ

	 

	КАШТАНКА

	 

	Орчуулсан А. Дэсээжалбуу



	




	I. МУУ ААШ

	Дорго хоточ нохой хоёрын эрлийз, зээрд өнгөтэй, үнэгний хошуут гөлөг, зөрөг замаар амгалангүй байдалтайгаар нааш цааш харан, хойш урагшаа гүйж байв. Хааяа нэг зогсон ульж байгаад, бээрсэн савраа ээлжлүүлэн өргөж, яаж төөрснөө ойлгож байв.

	Тэр гөлөг өдрийг хэрхэн өнгөрүүлсэн, эцэстээ яаж энэ танихгүй зөрөг зам дээр хүрч ирснээ сайн мэдэж байв. Тэр гөлөгний эзэн модны дархан Лука Александрыч малгайгаа өмсөөд, сугандаа улаан даавуунд ороосон ямар нэг модон юмыг хавчуулан хашхируун:

	— Каштанка, явъя! гэдгээр энэ өдөр эхэлжээ.

	Харуулын зоргодос дээр унтаж байсан, дорго хоточ нохой хоёрын эрлийз гөлөг өөрийн нэрийг сонсмогц, дархны ширээн дороос гараад, амттайяа суниан байж, эзнийхээ хойноос давхисан юм. Лука Александрычийн захиалагчид нь сүрхий хол суудаг учир тэдгээрийн аль нэгэнд нь хүрч очтол зам зуураа хэд хэдэн хоолны газар эрхбиш орж амрах хэрэгтэй байсан билээ. Каштанка зам зуур хэтэрхий авиргүй явснаа санав. Каштанка, зугаалахаар дагуулж явав гэж баярлан хөөрсөндөө цовхчин дэвхцээд, морьт трамвайн тэрэг рүү харайн хуцаж, хашаандаа ороод ноходтой хөөцөлдөх зэргээр явсан билээ. Модны дархан, гөлгийг бараа сүүдэргүй алга болоход зогсоод, ууртайгаар түүнийг дууддаг байв. Бас нэгэнт уурласнаас нүүр царай нь хувирч, үнэгний чихт гөлөгний чихнээс атгаад тасралтгүйгээр хэлдэг нь:

	— Муу хижиг, чи ү-хээ-сэй!

	Лука Александрычийн захиалагчийндаа байж байгаад тэндээсээ эгчийндээ айлчлан очоод, бага зэрэг архи ууж юм идээд, тэндээсээ ном хавтаслагч танилындаа, юм хавтаслагчийнхаас хоолны газар, хоолны газраас загалмай зүүлгэсэн эцэгтээ орох зэргээр айлчлан явсан билээ. Нэг үгээр хэлэхэд Каштанкийг танихгүй зөрөг зам дээр төөрөгдөөд байхад оройн бүрэнхий болсон бөгөөд нөгөө модны дархан эзний согтсон үе байлаа. Цааш явах зуур гараа сарвагануулж, гүнзгийгээр санаа алдаж өгүүлрүүн:

	— Эхээс нүгэлтэй төрсөн энэ бие минь, аа нүгэл, нүгэл! Одоо бид гудамжаар явж, чийдэнг харж байгаа бол үхэхийн хамт тамын галд тамд шатаагдах байх даа...

	Тэр дархан эелдэг дуугаар Каштанкийг дуудан авчраад түүнд ийн өгүүлрүүн:

	— Чамайг хүнтэй жишсэн нь тэмээ ямаа хоёрыг жишихтэй адил ялгаатай болно шүү.

	Ингэж гөлөгтэйгөө хөөрөлдөж явах зуур гэнэт хөгжмийн нижигнэх дуун сонстов. Каштанкийг эргэж харахад нь гудамжаар нэг хороо цэрэг түүний зүг чиглэн явж байв.

	Хөгжмийн дуун гөлгөнд жигтэй санагдаж, уур нь хүрч тэсэн ядаад, газар самардан байж улив. Модны дархан гөлөгний гайхаж гангинан хуцахыг хориглохын оронд их инээмсэглэн, биеэ засаж зогсоод, таван хуруугаа малгайдаа тулган ёслов. Каштанка, эзнээ буруушаан зэмлэхгүй нь гэж мэдээд улам чангаар улин хуцаж, ууртаа мэдээ алдан харгуй замаар хөндлөн гүйгээд нөгөө зөрөг зам дээр гарав.

	Каштанкийг ухаарч мэдээ ороход нь хөгжмийн наадах дуу нэгэнт зогсоод, цэргүүд нь ч үзэгдэхгүй болсонд, буцаж нөгөө эзнийхээ байсан газар ирэхэд, ээ хөөрхий! модны дархан тэндээс аль хэдийн явчихсан байв. Замыг хөндлөн дахин нэг гарч, яаран урагш хойш харайлган эрэвч модны дархан газарт шингэчихсэн мэт олдохгүй байв. Каштанка эзнээ эрж, түүний явсан мөрийн үнэрээр олно гэж итгэж, явган хүний замыг үнэртэн явах зуур урьд өмнө ямар нэг бүтэлгүй амьтан шинэ резин калошоор явж өнгөрсөн учир хурц резиний үнэр ханхалж, алийг ч ялгахын эрхгүй байв.

	Каштанка урагш хойшоо хэчнээн гүйвч, эзнээ олсонгүй, харин улам харанхуй болж, гудамжны хоёр талаар гэрэл ассаны зэрэгцээ айлуудын цонхонд ч гэрэл харагдах болов. Том том ширхэгтэй цас орж, тэнгэр харанхуй болох бүр алив юм улмаар цайран харагдах болов. Гүүр, морьдын нуруу, тэрэг дагагчдын малгай цөм цагаан харагдав. Каштанкийн хажуугаар олон танихгүй захиалагчид урагш хойшоо зогсолтгүй өнгөрч, түүний нүдний нь харааг халхлан хөлөөрөө дайран холхиж байв. (Каштанка бол бүх хүн төрөлхтнийг эзэн ба захиалагчид гэж тун их ялгаатайгаар хоёр хэсэгт хуваадаг юм сан. Түүнд эдгээр хүмүүсийн аль алинд ч гэсэн онцгой ялгаатай байдаг. Үүнд эзэн нь Каштанкийг зодох цохих эрхтэй бөгөөд харин захиалагчдын борвиноос зуух эрх Каштанкад бүрэн байдаг сан.) Захиалагчид ямар нэг юманд яаралдан явцгаах учир Каштанкийг огт хайхарсангүй билээ.

	Хэрэв харанхуй болсонд Каштанка улам ихээр зэвүүцэн айх болов. Каштанка биеэ агшаан, ямар нэг буудлын газар хаалганы хажууд наалдан зогсож, ихэд гашуудан уйлав. Лука Александрычтай бүхэл өдрийн турш зугаалж, эцэж ядарч, чих хөл нь хөрж бээрэхээс гадна тун их өлсөж байжээ. Бүхэл өдөр Каштанка зөвхөн хоёр удаа амандаа юм олж хийсэн нь: ном хавтаслагчийнд бага зэрэг цавуу долоосон ба хоолны газар лангууны хажуугаас колбасагийн өчүүхэн хальс олж идсэн билээ. Хэрэв тэр гөлөг хүн байсан бол лавтай ингэж бодох сон «Үгүй, ингэж амьдрах аргагүй, өөрийгөө буудаж үхье!»

	 

	 

	II. ТАНИГДААГҮЙ ТААМАГ ХҮН

	Каштанка зөвхөн уйлахаас өөр юуг ч боддоггүй байв. Зөөлөн сэмбэгэр цас, түүний толгой, нуруу бүхэн хучигдан эцсэн цуцсандаа нойрмоглон байтал, гэнэт буудлын газрын байшингийн хаалга жингэнэн дуугаран нээгдээд, түүний хажуу руу нь цохисонд гөлөг цочин босов. Нээгдсэн хаалганаас захиалагчдын зэрэгт багтах нэг хүн гарч ирэв. Каштанка түүний хөлд дайрагдан гангинан гаслахад тэр хүн гөлөг рүү анхаарахгүй байхын аргагүй байв.

	— Чи хаанаас яваа гөлөг вэ? Чамайг гэмтээчхэв үү? Ээ хөөрхий зайлуул. За битгий уурла, битгий уурла... буруугаа хүлээе.

	Каштанка, цасадсан нүднийхээ өмнө сормуусны завсраар танихгүй хүнийг харахад өмнө нь навтгархан нуруутай бүдүүн биетэй, сахлаа хуссан цулцгар царайтай, өндөр оройтой малгай ба дээлээ товчлоогүй хүн байв.

	— Чи юунд гангинан гаслаад байгаа юм бэ? гэж тэр хүн хуруугаараа гөлөгний нуруун дээрх цасыг арилгаж байгаад асуусан нь: — Эзэн чинь хаа байгаа вэ? Эзэнтэй байх ёстой. Чи төөрөв үү? Ээ, энэ муу гөлөг, хөөрхий зайлуул, бид хоёр одоо яах юм бил ээ дээ?

	Каштанка, тэр танихгүй хүний эелдэг сайхан дулаан аялгуут дууны өнгийг мэдээд, түүний гарыг долоож, улам өрөвдөлтэйгөөр гангинан гаслав.

	— Чи мөн янзын сонин хөөрхөн гөлөг байна даа! Тун үнэг шиг юм аа, гэж танихгүй хүн хэлээд, — За яах вэ? Энд юү хийх аж. Хамт явъя. Чи надад хэрэгтэй болж болзошгүй гээд гөлгийг дуудав.

	Үүнээс хойш хагас цаг болсны дараа саруул уудам тасалгааны шалан дээрх ширээний хоймор суугаад хоол идэж байгаа танихгүй хүнийг уярсан байдалтайгаар сонирхон харна. Тэр хүн хоолоо идэж байх зуур гөлгөнд жижиг хэсгийг хаяж өгдөг, эхлээд тэр хүн талх, бяслагийн хөгцөрсөн хальсыг өгөөд, дараа нь жижиг хэсэг мах, хагас бин, тахианы яс зэргийг өгсөнд өлссөндөө ямар ч амттай байсныг мэдсэнгүй, бүгдийг түргэнээр иджээ.

	Каштанка, идэх тутам гэдэс нь улам ихээр өлсөх мэт санагдав.

	— Эзэн чинь чамайг муу тэжээдэг юм байна даа! гэж танихгүй хүн тэр гөлгийг их ховдгоор сайн зажлалгүй залгиж байгааг хараад цааш хэлсэн нь: -— Чи яасан эцэнхий юм бэ? Яс арьс хоёр...

	Каштанка хэдий их идсэн боловч огт цадсангүй, харин зөвхөн хоол амссан төдий болжээ. Хоол идсэний дараа Каштанка тасалгааны төв дунд очиж, суниан хэвтэж, хөлөө жийхэд нь бүх биед ядарсан байдал мэдэгдэж, сүүлээ хөдөлгөнө.

	Танихгүй хүн түшлэгтэй сандал дээр суугаад, тамхи татахад Каштанка сүүлээ шарван хэвтэж, танихгүй хүний гэрт байх нь дээр юм уу? Эсвэл модны дархны гэрт байх нь дээр юм уу? гэдэг асуултыг бодно. Танихгүй хүний гэрт байдал ядуулаг, үзэмжээр гуа биш, хэдэн түшлэгтэй сандал, нэг зөөлөн диван, хэдэн зөөлөн сандал, хивс зэргээс өөр юү ч байхгүй юм. Байшин нь бараг хоосон шахуу юм. Гэтэл модны дархны гэрт бол элдэв юм дүүрэн байдаг билээ. Үүнд ширээ, дархны ширээ, бөөн бөөн харуулын зоргодос, торон дахь алтан жигүүрт шувуу, модон торх, олон харуул, цүүц, хөрөө гэх зэргээр байшин дүүрэн юмтай байдаг сан. Бас энэ танихгүй хүний гэрт ямар ч төсөөтэй үнэр огт үгүй бөгөөд гэтэл модны дархны гэрт цаг үргэлжид цавуу, лак тос, харуулдсаны үнэр манан мэт татаж, аятайхан үнэр анхилж байдаг сан. Гэвч танихгүй хүнийд хамгийн чухал зүйлийн нэг болсон идэшний зүйлийг их өгдөг, мөн Каштанкийг ширээний өмнө суугаад уяхнаар түүний зүг харж байхад нэг ч удаа цохисонгүй, өшиглөсөнгүй. Тэр ч байтугай нэг ч удаа «Жов!» гэж зандарсангүйд нь түүнд үнэнчээр байх хэрэгтэй гэж бодогдов.

	Тамхиа татаж дуусаад, шинэ эзэн гадагш гараад, орж ирэхдээ гартаа жижигхэн дэвсгэр барьж ирэв.

	— Гөлөөг! Гөлөөг! Нааш ир! гэж дуудаад, дэвсгэрийг байшингийн өнцөгт зөөлөн сандлын хажууд тавиад, — Энд хэвт, унт гэж хэлэв.

	Тэгээд дараа нь тэр хүн байшингийн гэрлийг унтраагаад гарч явав. 

	Каштанка жижигхэн дэвсгэр дээр гараад, нүдээ аньж тэлийн хэвтэв. Гудамжнаас нохойн хуцах дуун гарч, түүнд хариу хуцах гэсэнд гэнэт уйтгарлан гуньхраад дуугарсангүй.

	Эзэн Лука Александрыч, түүний хүү Федюшка дархны ширээн доорх тохилог сайхан байр зэрэг нь Каштанкийн санаанд оров. Мөн түүнчлэн өвлийн урт шөнө модны дархан модоо харуулдах буюу эсвэл чанга дуугаар сонин уншиж суухад нь Федюшка үргэлж надтай наадаж тоглодгийг бас санана. Тэр Федюшка дархны ширээний дороос Каштанкийг хойд хоёр хөл дээрээс нь барин чирч гаргаад, түүнтэй нүд нүдэнд нь юм эрээлжлэн харагдтал, бүх эрхтэн, мөч үе нь өвдтөл, янз бүрийн сургууль хийлгэдэг байв. Мөн Каштанкийг хойд хөл дээр нь явуулдаг. Заримдаа түүнийг хонх болгож, сүүлнээс нь чангаар угзрахад нь Каштанка гангинан хуцдаг, бас тамхи үнэртүүлдэг байжээ... Ялангуяа бас нэг янзын сургууль байдаг бөгөөд түүнийг тун зовлонтой хийдэг сэн. Үүнд Федюшка утасны үзүүрт бяцхан хэсэг мах уяад, нохойдоо өгч залгиулаад, Федюшка чанга инээн, махыг буцаан татаж гаргадаг байжээ. Каштанка энэ бүгдийг хэдий чинээ тодоор санах тутам их уйтгартайгаар гангинан гасалж байв.

	Гэвч эцсэн цуцсан биеийг нь дулаацсанаас уйтгар гунигийг дарж, удсангүй унтав. Түүний санаанд өдрийн гудамжинд харсан нэг нүдэндээ цагаантай, хамар дээрээ хэсэг үстэй үсэрхэг хөгшин путил угсааны ноход гүйлдэн ирэх мэт бодогдов. Федюшка гартаа цүүц барин, тэр путилийн угсааны нохойн хойноос хөөж, дараа нь гэнэт өөрийн өтгөн үстэй нэхий нөмөрч, баяртайгаар дуурайн хуцаж, Каштанкийн хажууд ирээд, бие биеийн хамрыг эвтэйгээр шиншилцээд, хамт гудамж руу гарч гүйдгээ бас санана.

	 

	 

	III. ИХ АЯТАЙ, ШИНЭ ТАНИЛЦАА

	Каштанкийн сэрэхэд нь нэгэнт тэнгэр гэгээрч, ердийн өдрүүдэд гарч байдаг шуугиан гудамжнаас сонстов. Байшингийн дотор нэг ч хүн байсангүй. Каштанка эвшээлгэн суниагаад, уурлан уйтгарлаж, байшингийн дотуур явж, өнцөг булан, юм хумыг үнэрлэж, үүдний тасалгаанд шагайв ч сонирхолтой юм огт олдсонгүй, харин үүдний тасалгаанд орох хаалганаас өөр бас нэг хаалга байв. Каштанка бодосхийн байж, хоёр хөлөөрөө хаалгыг савардан нээгээд, тэр тасалгаанд ороход нь орон дээр үстэй даавуу хөнжлөөр хучсан, өчигдрийн танихгүй захиалагч байхыг мэдээд:

	— Р - р - р гэж архиртал гэнэт өчигдрийнхөө хоолыг санаж, сүүлээ шарван үнэрлэв.

	Каштанка, танихгүй хүний гуталд нь морины үнэр шингэснийг үнэрлэн мэдэв. Унтлагын тасалгаанаас цааш орсон бас нэг хаалга байв. Каштанка тэр хаалгыг бас савардан түлхэж нээгээд, жигтэйхэн, тун сэжиглэмээр үнэр үнэртэв. Каштанка аягүй юмтай учрах нь гэж мэдээд, хэнхэлзэн, ийш тийш харан явж, муухай цааслагдсан бяцхан байшинд ороод айж гэдрэгээ мөлхтөл урьд огт үзээгүй, аймшигтай юмыг үзэв. Хүзүү толгойгоо уруу нь нугалан махийлгаж, хоёр далавчаа дэлгэн дэвээд, цэх урьдаас нь нэг бор галуу ирж явав. Түүний хажууд жижигхэн дэвсгэр дээр хэвтэж байсан муур, Каштанкийг хармагц харайн босоод, нуруугаа гүдийлгэн, сүүлээ өргөж үсээ босгон дуугарна. Нохой үнэхээр айсан боловч айсан байдал гаргахгүйн тулд чангаар хуцаад, муурын зүг дайран оров. Муур нуруугаа бүр ихээр гүдийлгэн Каштанкийн толгой руу савраараа цохиж авав. Каштанка гэдрэгээ дэвхрэн зайлж, дөрвөн хөлөн дээрээ суугаад муур тийш хоншоороо өргөн, чангаар гаслан хуцав. Энэ үед хойноос нь галуу ирж, нуруу руу нь чанга тоншсонд Каштанка босож галууны зүг дайрав.

	— Энэ чинь яаж байгаа юм? гэсэн ууртай чанга дуун дуулдаж, амандаа янжуур зууж, гэр зуурын хөнгөн хувцсаа өмссөн нөгөө танихгүй хүн байшинд орж ирэв.

	— Энэ чинь юу болж байгаа юм бэ? Байрандаа!

	Муурын хажууд очиж, гүдийсэн нурууг нэг няслаад хэлсэн нь:

	— Феодор Тимофеич, энэ чинь юу болж байгаа юм? Зодоон үймээн гаргаад, муу хөгшин зөнөг! Хэвт!

	Тэгээд галуу руу харж:

	— Иван Иваныч, байран даа! гэж зандрав.

	Муур номхноор дэвсгэр дээрээ хэвтээд, нүдээ анив. Дэмий зодолдов гэж дур гутсан нь түүний хошуу сахлын байдал илчлэх мэт. 

	Каштанка гомдолтойгоор гаслахад галуу хүзүүгээ  өөд нь өргөж, ямар нэг юмны тухай түргэн бөгөөд халуун, тодоор ярьж байгаа боловч тун ойлгогдохгүй байв.

	— Боль! Боль, эвтэй эетэй байх ёстой! гэж эзэн нь эвшээлгэн хэлээд, Каштанкийг илбэн барьж хэлсэн нь: — Чи битгий ай! Эд нар чинь сайн шүү. Чамайг гомдоохгүй биз. За байз уу, чамайг юу гэж нэрлэх юм бил ээ дээ?

	Танихгүй хүн бодон бодон байж хэлсэн нь:

	— За байз уу. Чамайг Тетка гэж нэрлэе. Мэдэв үү? Тетка!

	Тэгээд «Тетка» гэдгийг хэд хэд дахин давтаж хэлээд, гарч явав.

	Каштанка тэндээ сууж, ажиглавал: муур дэвсгэр дээрээ унтаж байгаа юм шиг хөдлөхгүй сууж байв. Галуу хүзүүгээ өөд нь болгож хөлөөрөө газар давтан гишгэж байгаад, юуны ч тухай юм бэ дээ, ихэд эелдгээр түргэн түргэн ярьж байв. Их хөөрүү үгээ таслан ярих бүрдээ их гайхан гэдрэгээ болж, өөрийнхөө үгийг их гайхсан янзаар байдаг нь энэ галуу их сэцэн гэмээр. Түүний хэлснийг Каштанка сонсоод «р.р.р...» гэж хариулаад, байшингийн булангуудыг үнэртэж эхлэв. Нэг буланд жижигхэн тэвш дотор дэвтмэл арвай ба норж дэвтсэн хар талхны хальс байхыг харжээ. Тэгээд арвайнаас нь амсаж үзвэл, амтгүй байсанд талхны хальсыг туршиж үзээд идэж эхлэв. Галуу, танихгүй нохой ирж, миний идшийг идэж байна гэж ердөө гомдсонгүй, харин улам ихээр ярьсаар, өөрийнхөө итгэж байгааг мэдэгдэхийн тул тэвшний хажууд очиж, хэдэн том арвайг идэв.

	 

	 

	IV. НЭН ГАЙХАМШИГ

	Нэлээд удсаны дараа танихгүй хүн дахин орж ирэхдээ хаалганы хэлбэртэй, П үсэгтэй адил жигтэйхэн юм авч ирэв. Тэр янзгүй хадаж хийсэн П үсгийн дээрх хөндлөн модонд өлгөөстэй хонхны хэл уяастай бууны гохноос тус тус оосор унжиж байв.

	Танихгүй хүн тасалгааны төв дунд П үсгийг тавиад, нэг юм нэлээд удаан тайлж засан уяад галуу руу харж хэлсэн нь:

	— Иван Иваныч, морилохыг хүсье!

	— Галуу хажууд нь ирж хүлээсэн янзтай зогсов.

	— За бүр эхнээс нь эхэлье гэж танихгүй хүн хэлэв. Юуны түрүүн сөгдөн байж ёсол! Бушуул! 

	Иван Иваныч хүзүүгээ сунган байж, зүг бүр дохиод, хөлөөрөө газар давтав.

	— За сайн байна. Одоо үх!

	Галуу өөдөө харан хэвтэж, хоёр хөлөө тэрийлгэв. Мөн энэ мэтийн хэд хэдэн өөр онц биш зүйлийг хийлгүүлээд, танихгүй хүн гэнэт толгойгоо тэврээд, айсан царай гарган:

	— Харуул! Түймэр! Шатав! гэж бархирахад нь Иван Иваны ч П үсгийн дэргэд гүйн очоод, хошуугаараа хонхны оосрыг татаж дуугаргав.

	Танихгүй хүн их урамшин галууныхаа хүзүүг илж хэлсэн нь

	— Сайн байна! Иван Иваныч, одоо чи алтан ба үнэт чулуугаар худалдаа хийдэг гэж өөрийгөө бод. Тэгээд чи хоршоондоо эргэж ирэхэд чинь хулгайч ороод байлаа гэж бодъё. Тэгвэл чи яах вэ?

	Галуу хошуугаараа нөгөө нэг оосроос нь татаж, бууны чих дүлийрмээр чанга дуун гарав, Тэр бууны чанга дуу Каштанкад аятай санагдаад, их баярлан П үсгийг тойрон гүйж хуцав.

	— Тетка байрандаа! Дуугүй бай! гэж танихгүй хүн хашхирав.

	Иван Иванычийн хийх зүйл буудлагаар дууссангүй, танихгүй хүн галуугаа олсоор аргамжаад, бүхэл цаг биеэ тойруулан гүйлгэж, ташуураа тас нясхийтэл дуугаргахад нь галуу хашлага дээгүүр дэвхрэн харайх, цагариг дундуур шурган гарах, сүүл дээрээ оцойн суух, савраа хөдөлгөх ёстой байв. 

	Каштанка, Иван Иванычаас нүдээ салгалгүй харж байгаад, баярласандаа гэнгэнэн улиад, мөн хэд хэдэн удаа түүний хойноос гүйн чанга дуугаар хуцав. 

	Галуу ба эзэн өөрөө эцээд, танихгүй хүн духныхаа хөлсийг арчин байж хэлсэн нь:

	— Марья! Хавронья Ивановнаг дуудаж ирүүл.

	Нэг минутын дараа хурхирах дуун сонстож, Каштанка эргэж, юу ч болж магадгүй гэж бодоод их эрэлхэг янзаар танихгүй хүний дэргэд очив. Хаалга нээгдээд нэг хөгшин эмэгтэй хаалгаар шагайн байж нэг юм хэлээд, их муухай хар гахайг оруулав. Тэр гахай Каштанкийн хуцалтыг огт хайхрахгүй хоншоороо өөд нь болгож, зугаатай хурхирав. Эзэн, муур, Иван Иваныч гурваа харахад түүнд, их таатай байсан бололтой. Тэр гахай муурынхаа дэргэд очоод, түүний гэдсийг хоншоороороо хөнгөнөөр түлхэж, дараа нь ямар нэг юмны тухай галуутайгаа хөөрөлдөв. Түүний хөдлөх дуугарах, сүүлээ годгонуулахыг нь харахад их тэнэгэр сайхан сэтгэлтэй амьтан гэж мэдэгдэхүйц байв. Ийм амьтанд архиран хуцсаны тус юун аж гэж Каштанка даруй мэдэв.

	Эзэн П-гээ хурааж аваад хэлсэн нь; 

	— Феодор Тимофеич морилно уу, хүсье!

	Муур өндийж босоод, залхуутайгаар суниагаад дуртай дургүй ач хүргэхээр мэт гахайн дэргэд очив.

	— За, Египетийн пирамид гэдгээс эхэлье! гэж эзэн хэлэв. Тэр эзэн хүн нэг юм нэлээд удаан тайлбарлан хэлээд «нэг... хоёр... гурав аа!..» гэж командлав. «Гурав» гэхлээр нь Иван Иваныч далавчаа дэвж гахайн нуруун дээр гарав. Гахайн ширүүн үстэй нуруун дээр далавч ба хүзүүгээ хөдөлгөн байж тэнцүүрээ олж лав суусны хойно Феодор Тимофеич өөрийнхөө эрдмийг ялихгүй багад бодон, басамжлах шиг залхуу дорой байдалтайгаар гахайн нуруун дээр гараад, дуртай дургүй цааш галуун дээр гарч, хойд хоёр хөл дээрээ зогсов. Ийнхүү эзний нэрлэсэн Египетийн пирамид гэдэг нь болов гэнэ.

	Каштанкийг баярласандаа гангинах зуур хөгшин муур эвшээлгэх гэж байгаад тэнцүүрээ алдаж, галуун дээрээс унав. Иван Иваныч найган байж мөн унав. Танихгүй хүн хашхирч гараараа дохин байж дахин тайлбарлав. Үүнтэй бүтэн цаг ноцолдоод, нөгөө эцэж цуцашгүй эзнээсээ Иван Иванычийг муур дээр суулган явуулж сургасны дараагаар муураар тамхи татуулж сургах зэрэг зүйлүүдийг хийлгэв. Сургуулиа хийж төгсөхөд танихгүй хүн духныхаа хөлсийг арчаад, гадагшаа гарахад Федор Тимофеич дуртай дургүй тургиж, дэвсгэр дээрээ хэвтэж, нүдээ анив. Иван Иваныч тэвш тийш явав, Гахайг хөгшин эмэгтэй аваачив.

	Олон шинэ сонин юм үзэж харсаар Каштанка энэ өдрийг мэдэлгүй өнгөрүүлж, үдэш болоход түүнийг дэвсгэртэй нь хамт муухай цаасалсан байшинд оруулж, Федор Тимофеич, галуу хоёртой шөнийг өнгөрүүлэх болов.

	 

	 

	V. ЭРХЭМ АВЬЯАС

	Нэг сар өнгөрөв.

	Каштанка, үдэш бүр амттай хоол идүүлдэг ба Тетка гэж нэрлэдэгт нь ихэд дасав. Тэрчлэн шинэ эзэн, өөрийн хамт суудаг шинэ нөхөдтэйгөө ч гэсэн нэг адил дасав.

	Аж байдал нь элбэг дэлбэгээр өнгөрнө.

	Өдөр бүхэн нэгэн адилаар эхэлдэг байв: Иван Иваныч үргэлж хамгаас эрт сэрээд, Тетка, муур хоёрын аль нэгний хажууд очоод, хүзүүгээ махийлган байж ямар нэг юмны тухай ихэд үнэмшмээр дотно ярьж эхэлдэг боловч урьдын адил ойлгогддоггүй байв. Заримдаа толгойгоо дээш өргөн урт удаан аялгуугаар дуугардаг байв. Каштанка сая танилцаж байхдаа галууг мэргэн сэцэн учир их ярьдаг юм байх гэж боддог байсан бол сүүлдээ түүнийг огт хүндэтгэхээ болиод, урт удаан аялгуут үгээ хэлэхээр түүний хажууд ирэхэд нь сүүлээ шарвахын оронд харин бусдыг унтуулахгүй яршигтай дэмий донгосогч гэж ямар ч ёсыг бодолгүйгээр «р... р... р...» гэдгээр хариулдаг болов.

	Нөгөө Феодор Тимофеич нь өөр төлөвтэй байлаа. Нойрноосоо сэрээд дуу чимээ гаргаж хөдлөх байтугай, нүдээ ч нээдэггүй сэн. Сэрэхгүй унтаж байх дуртай байгаа нь түүний аж байдалд дургүй гэдгийг үзүүлж байгаа мэт. Түүнд юү ч сонирхолгүй бөгөөд юм бүхэнд сул дорой, хайр гамгүй байдлаар харилцдаг, жигшдэг ба тэрчлэн амттай хоолоо идээд, дургүйгээр хүржигнүүлэн тургидаг гэнэ.

	Каштанка нойрноосоо сэрээд тасалгаануудаар явж, өнцөг булан бүхнийг шиншлэн үнэртэж явав. Гагцхүү Каштанка, муур хоёр тасалгаа бүхнээр явах эрхтэй бөгөөд харин галуу тэр муухай цааслагдсан бохир тасалгааны босгоос өнгөрөх эрхгүй. Гэтэл нөгөө Хавронья Иванов нь хашаанд хаа нэг газар жижигхэн саравчинд суудаг бөгөөд зөвхөн сургууль хийх үедээ үзэгддэг байна. Эзэн өглөө, орой босдог, цайгаа уумагц сургуулийнхаа ажлыг эхэлдэг билээ. Өдөр бүр тасалгаанд П, шилбүүр, цагариг зэргийг оруулж ирээд, нөгөө хэдэн юмаа давтан хийдэг билээ. Сургууль нь 3-4 цаг үргэлжилдэг бөгөөд заримдаа Феодор Тимофеич ихэд эцэж сочсондоо болж согтуу мэт гуйван ганхдаг, Иван Иваныч хошуугаа ангайлгаж хүндээр амьсгалдаг байв. Эзэн ч гэсэн ч нүүр нь улайж, духныхаа хөлсийг ч арчиж бардаггүй юм сан.

	Сургууль ба хоол нь өдрийг их л сонирхолтой болгодог бөгөөд харин үдшийг уйтгартайгаар өнгөрүүлдэг байв. Эзэн нь тогтмол, орой бүхэн ямар нэг газар очихдоо, галуу муур хоёрыг аваад явдаг байв. Тетка ганцаараа үлдэж, жижигхэн дэвсгэр дээрээ хэвтээд уйтгарлаж эхэлдэг ... Уйтгар түүнд тасалгааны харанхуй мэт ажиглагдалгүй халдаж, түүнийг, аажмаар хамран авдаг байжээ. Энэ уйтгар нь юуны өмнө тэр нохойн хуцах, идэх, тасалгаанд гүйх, тэрчлэн харах ч дургүй болдгоор эхэлдэг юм. Үүний дараагаар нохой ч биш, хүн ч биш ямар нэг тод биш нүүр царай тун ариухан дулаахан мөртөө танигдаж ойлгогдохгүй хоёр дүрс түүнд үзэгддэг байжээ. Тэднийг орж ирэхээр нь Тетка сүүлээ хөдөлгөөд, тэднийг хаа нэг газар үзсэн харсан ба хайрлаж байсан юм шиг санагддаг байлаа... Унтсанаас хойш Тетка энэ хоёр дүрсээс цавуу, модны зордос, лак тосны үнэр үргэлж үнэртэж байгаа мэт санагддаг байв.

	Шинэ байдалд дасаж туранхай хоточ нохой байснаа тарган ба тайган нохой болсон хойно эзэн нь нэг өдөр сургууль хийхийнхээ урьд түүнийг илэн байж хэлсэн нь:

	— Тетка, чи бид хоёр сургуулиа хийх цаг болов. Дэмий суухаа болъё! Би чамайг жүжигчин болгохыг санана. Чи жүжигчин болох дуртай юу?

	Тэгээд янз бүрийн сургуульд Теткаг сургах болов. Тетка анхны хичээлд хоёр хөл дээрээ зогсохыг сурсан бөгөөд түүндээ ихэд дурлажээ. Хоёрдугаар хичээлд хойд хоёр хөл дээрээ зогсон байж дэвхрээд, эзний гар дээр байсан чихрийг авах ёстой байв. Эдгээрийн дараах хичээлүүдэд Тетка танц хийх аргамжаар гүйж, хөгжим даган улих! хонх дуугаргах, буу тавих зэргийг сурав. Нэг сар болоод байхад Египетийн пирамид гэдэгт Феодор Тимофеичийг саадгүй орлож чаддаг болов. Тетка их дуртай сурдгаас гадна өөрийнхөө амжилтад их урамтай байдаг байв. Хэлээ гаргаад аргамжаар уяулан гүйх, цагаригаар шурган гарах, хөгшин Феодор Тимофеичийг унаад явах зэрэг нь Теткад ихээхэн баяр цэнгэлийг төрүүлдэг байв. Урагштайгаар хийсэн зүйл бүхнээ чанга бахадмаар хуцдаг бөгөөд харин эзэн нь гайхан баярлаад гарынхаа алгыг хооронд нь зүлгээд:

	— Эрхэм авьяас! Ёстой үнэн авьяас! Чи хожим заавал урагштай сайн наадах болно гэж хэлдэг байв.

	Тетка «авьяас» гэдэг үгэнд их дасаж, эзнийхээ тэгж хэлэх бүрд нь түүнийг хочоор дуудсан юм шиг босон харайж эргэн тойрон хардаг болов.

	 

	 

	VI. ТӨВӨГТЭЙ ШӨНӨ

	Тетка, Хашаач шүүрээ бариад хойноос минь хөөж явна гэж нохойн зүүд зүүдлэн, айж цочин сэржээ. 

	Байшин дотор чимээ аниргүй, харанхуй бүгчим байв. Нохойн бөөс хазав. Тетка урьд харанхуйгаас айдаггүй байснаа одоо яасан юм бол доо, айх эмээх болж, хуцмаар санагдав. Хажуугийн байшинд эзэн нь чангаар санаа алдах, мөн удсангүй саравчинд байсан гахайн хурхирах агшин зуур сонстож, цөм чимээгүй болов. Идэх юмны тухай бодоход дотор нь тайвширч байдаг юм. Тэгээд Тетка бас өнөөдөр хэрхэн Феодор Тимофеичээс тахианы хөл хулгайлаад, зочлох тасалгаа дахь сав суулганы шүүгээ, хана хоёрын хооронд аалзны шүлс тоос болсон газар нууснаа санав. Тэр минь байгаа бол уу? Харин түүнийг эзэн минь олоод идчихсэн байх магадгүй дээ. Ер нь одоо ч очоод үзэхэд төвөгшөөх юун аж даа. Гэвч өглөө болохоос нааш байшингаас гарч болдоггүй журамтай байдгаас хойш аргагүй Тетка унтвал түргэн өглөө болдгийг туршлагаас мэддэг учир нүдээ аньж, унтахыг оролдов. Гэнэт Теткагийн хажууд нэг хачин дуун гарснаас Тетка цочин салганаж босжээ. Гэтэл энэ нь Иван Иванычийн дуу байсан боловч дууны нь өнгө урьдынхтай адил зугаатай, итгэлтэй, чалчаа биш, харин ямар нэг хаалганы жингэнэх мэт хачин ер бишийн чанга дуу гарсан ажээ.

	Тетка харанхуйд юу ч харагдахгүй, юу ч ойлгохгүй айсандаа:

	— Р-Р-Р-Р-Р... гэж архирав.

	Нэг сайхан яс мөлжихөд хэдий чинээ хугацаа хэрэглэгддэгчлэн цаг өнгөрсөн боловч түрүүчийн хачин дуу дахин сонсогдсонгүй Тетка ч аажмаар санаа нь амарч зүүрмэглэх зуур гуя ба хажуудаа даахирсан үстэй хоёр том нохой зүүдэнд нь ороод, тэдгээр нохой том модон торх дахь цагаан уур, амттай үнэр гарч байгаа угаадсыг ховдгоор идэж, хааяа нэг Тетка руу хараад «бид чамд өгөхгүй дээ» гэсэн байдалтайгаар шүдээ ярзайлган архиртал, нэхий дээлтэй нэг хүн гарч ирээд ташуураар тэднийг хөөж явуулахад Тетка модон торхны дэргэд очив. Тэр хүнийг хаалгандаа орохын хамт түрүүчийн хоёр хар нохой Тетка руу архиран давхих зуур гэнэт:

	— К-ге! К-ге! К-ге! гэж нөгөө Иван Иванычийн чанга чанга дуун сонстов.

	Тетка цочин сэрээд, дэвсгэр дээрээ хөдлөлгүй байж улин хуцав. Тетка, Иван Иваныч биш, харин ямар нэг өөр амьтан дуугарч байгаа болов уу гэж санаж байв. Бас яагаад энэ үед саравчинд гахай хурхирав даа гэж Тетка хэнэгэлзэн гайхав.

	Тэгээд байтал гутлын шаржигнах дуун сонстож, эзэн нь халат өмсөөд, дэн бариад орж ирэв. Дэнгийн сүүмэлзсэн гэрэл ханын муухай цаасан дээвэрт тусан байж тасалгааг гэрэлтүүлнэ. Тэгэхэд нь Тетка тасалгаанд өөр хүнгүй гэж мэдэв. Иван Иваныч унтаагүй, шалан дээр хэвтэж байв. Далавчаа налбайлган дэлгээд, амаа ангайлгаж байгаа нь бие нь муу, юм уух гэж байгаа юм шиг байв. Хөгшин Феодор Тимофеич бас л унтаагүй байв. Лав тэр хачин дуун гарахад сэрсэн байх ёстой.

	— Иван Иваныч, чи яав? Юунд чи чанга дуугарав? Өвд өө юү? гэж галуунаас эзэн нь асуув.

	Галуу дуугүй байв.

	Эзэн нь галууны хүзүүг барьж үзээд, нуруун дээгүүр нь илбэн байж хэлсэн нь:

	— Өөрөө ч унтахгүй, бусдыг ч унтуулахгүй, чи яасан сонин амьтан юм бэ? гэв.

	Ингээд эзнээс гэрлээ аваад гарахад дахин харанхуй болов. Теткад их аймшигтай байв. Галуу дахин дуу гараагүй боловч харанхуйд ямар нэг өөр юм байна даа гэж Тетка дахин санав. Энэ танихгүй юм нь нүдэнд харагдахгүй, хэлбэр дүрсгүй учир хазаж болохгүй байгаа нь хамгийн аймшигтай байв. Энэ шөнө заавал нэг муу юм болох байх гэж Теткад бодогдов. Феодор Тимофеич мөн санаа зовнин хэвтэнэ. Тэгээд түүний дэвсгэр дээрээ хөдлөх, эвшээлгэх, толгойгоо сэгсрэх зэргийг Тетка дуулж байв.

	Гудамжнаа, хаа нэг газар хаалга тогшиж байгаа дуун сонстоод мөн саравч дахь гахай хурхирна. Тетка гангинан байж, урьд хоёр хөлөө жийгээд дээр нь дэрлэв. Хаалганы тогшилт, унтаагүй гахайн хурхиралт ба харанхуй чимээгүй эдгээр байдлууд Иван Иванычийн хашхиралтаас айсантай адил Теткад жигшүүртэй бөгөөд уйтгартай байв. Юм бүхэн ийнхүү түгшүүртэй төвөгтэй байдалд орсон нь юунаас болов? Тэр харагддаггүй танигддаггүй хүн, хэн гэгч вэ? 

	Тэгтэл Теткагийн хажууд нь нүд далдирахын зуур хоёр бүдэг ногоон өнгөт оч гялбасхийн харагдав. Гэтэл энэ нь танилцсан цагаас хойш Феодор Тимофеич анх удаа Теткийн дэргэд очсон нь болно. Түүнд юу хэрэгтэй байсан юм бол доо? Тетка юунд ирэв гэж асуулгүй, хөлөө долоож янз бүрийн чимээ багатай дуугаар улив.

	— К-ге! гэж Иван Иваныч дуугарав.

	Хаалга дахин нээгдэж эзэн нь дэн бариад орж ирэв. Галуу амаа ангайлган далавчаа налбайлган дэлгэж урьдын янзаар хэвтэнэ. Түүний нүд аниастай байв.

	Иван Иваныч! гэж эзэн нь дуудав. Галуу хөдөлсөнгүй. Эзэн урд нь ирж шилэн дээр суугаад, минутын төдийн дуугүй өмнөөс нь харж байгаад хэлсэн нь:

	— Иван Иваныч! Юу болов? Чи үхэх гэж байгаа юм уу? гэж асууж байснаа гэнэт, — За за, юунаас болсныг би одоо саналаа! Өнөөдөр нөгөө моринд гишгэгдсэнээс болжээ! Ээ бурхан минь! Бурхан минь! гэж толгойгоо тэврэн хашхирав.

	Тетка хэдийгээр эзний хэлж байгааг ойлгоогүй боловч түүний нүүр царайн өнгөнөөс ямар нэг аймаар юм болохын тэмдэг үзэгдэнэ. Тэгээд Тетка хав харанхуй цонх өөд хошуугаа өргөн харахад нь ямар нэг танихгүй хүний харж байгаа мэтээр санагдаад улив.

	— Тетка! Энэ үхэх нь байна! гэж эзэн нь гараа гайхсан байдалтайгаар дэлгэн хэлэв. — За хөөрхий зайлуул, үхэх нь. Энэ тасалгаанд үхэл чинь иржээ. Яах юм бил ээ дээ?

	Зэвхий цайрсан царайтай түгшүүртэй байдалд эзэн нь санаа алдаж толгойгоо сэгсрээд, өөрийнхөө унтдаг тасалгаанд буцаж ирэв. Тэр харанхуйд үлдэхээс Тетка тун их айж зэвүүцээд эзнийхээ хойноос даган явав. Эзэн орон дээрээ суугаад 

	— Аа бурхан минь! Яах юм билээ дээ? гэж хэд дахин давтан хэлэв.

	Юунд ийм гашуудалтай түгшүүртэй байгааг Тетка ойлгон ядаад дараа нь бас ойлгож авахыг бодоод, эзнийхээ хөлийн хажуугаар түүний хөдлөх бүрийг нь ажиглан явна. Хааяа л нэг дэвсгэрээ орхидог Феодор Тимофеич ч мөн унтлагын тасалгаанд орж ирээд, эзнийхээ хөлийг шөргөөж байв. Тэрээр хүнд хүчир санал бодлоо сэгсрэн арилгах гэсэн юм шиг толгойгоо сэгсэрч, орон доогуур сэжигтэйхнээр харна.

	Эзэн нь нэг жижигхэн таваг аваад гарын угаагуурын газар очиж, ус дүүргэж аваад галуундаа аваачихаар явав.

	— Иван Иваныч, ус уу! Уу даа, хөөрхий минь, гэж эелдгээр хэлээд өмнө нь тавгаа тавив.

	Иван Иваныч хөдөлсөн ч үгүй, нүдээ нээсэн ч үгүй, урьдын хэвээр хэвтэнэ. Эзэн нь галууныхаа толгойг нь таваг руу авчраад хошууг нь тавгийн усанд дүрэхэд галуу нь уусангүй харин далавчаа улам ихээр налбайлган дэлгэж толгой нь тэр тавгийн дээр байсаар үлдэв.

	— За юу ч гэсэн нэгэнт өнгөрчээ. Дүүрчээ! гэж эзэн нь санаа алдав. 

	Иван Иваныч үхэв.

	Бороо ороход цонхны шилийн дагуу урсдаг ус шиг тунгалаг дуслууд эзний хацраар урсана. Тетка, Феодор Тимофеич хоёр юу болж байгааг мэдэхгүй эзнийхээ хажууд наалдан, галуу тийш айсан байдалтайгаар харж байв.

	— Аа хөөрхий зайлуул, Иван Иваныч минь! гэж гунигтайгаар санаа алдаад, — Хавар болоход чамайг зусланд аваачиж, хамт хөх ногоон дээгүүр цэнгэн зугаална гэж санадаг сан билээ! Энхрий хайрт шувуу, сайн нөхөр чи минь одоо үгүй болов. Чамгүйгээр би яаж байх юм бил ээ? гэв.

	Над ч бас ийм учрал болох байх, би ингэж бас л нүдээ аньсан, хөлөө жийсэн, амаа ангайлгасан юм хэвтэж байхад минь бүгдээрээ над руу айсан байдалтайгаар харах байх даа гэж Теткад санагдав. Феодор Тимофеичийн толгойд ч гэсэн ийм бодлого төрсөн байх даа. Хөгшин муур урьд хэзээ ч үүн шиг ийм уйтгартай гашуудалтай байгаагүй сан.

	Үүр цайхад тасалгааны доторх Теткийг айлгаж байсан нөгөө танигдашгүй юм нь ч үгүй болов. Бүр гэрэлтэй болмогц хашаач өвгөн орж ирээд, галууг савраас нь бариад ямар нэг газар аваачив. Нэлээд болсны хойно нөгөө эмгэн орж ирээд, тэвшийг нь гаргав.

	Тетка зочлох тасалгаа руу орж сав суулганы шүүгээгийн ар луу харахад нь ашгүй эзэн нь тахианы хөлийг олж аваагүй, идээгүй, мөн л тоос ба аалзны шүлс болсон газар хэвээрээ байв. 

	Тетка их уйтгарлан гуньхарч байсан дээрээс уйлах дур нь хүрэх шиг болов. Тетка тэр саврыг үнэрлэсэн үгүй, зөөлөн сандал дор орж суугаад ган ган ган гэж нарийхнаар гангинав.

	 

	 

	VII. УРАГШГҮЙ ЭХЛЭЛТ

	Нэг үзэсгэлэнт сайхан үдэш, үзэмжгүй муухай цаасалсан тасалгаанд ороод, хоёр гарынхаа алгыг хооронд нь хавсран хавирч,

	— За... гэж нэг юм хэлэх гэснээ больж буцаж гарав. 

	Тетка сургууль хийж байх үедээ эзнийхээ нүүр царайг хэрхэн хувирдгийг сайн мэддэг байсан тул одоо түүний сэтгэл хөдөлсөн, санаа зовсон, ууртай байгаа зэргийг мэдэв. Агшин зуур болоод, эзэн нь буцаж ирээд:

	— Би өнөөдөр Тетка, Феодор Тимофеич хоёроо авч явна. Тетка, чи Египетийн пирамидад нас барсан Иван Иванычийг орлох болно. Юу ч гэх вэ дээ. Бэлтгэсэн, сурсан гэж юу ч үгүй. Ядахдаа шийн сургууль ч бага хийжээ! Аа даа, нэрээ гутаах хэрэг болох байх даа! гэж хэлэв.

	Тэгээд гарч, дээл, цилиндр малгайгаа өмсөөд, орж ирэв. Муурын хажууд ирж, урьд хоёр хөлөөс нь өргөн авч өвөртөө хийхэд нь Феодор Тимофеич огт хайхрамжгүй байхаас гадна, хялбархнаар нүдээ анив. Түүнд хэвтэж байх, хөлөөс нь өргөж байх, дэвсгэр дээрээ хэвтэх, эзнийхээ өвөрт байх зэрэг нь ав адилхан юм шиг санагдана.

	— Тетка явъя! гэж эзэн нь хэлэв.

	Тетка юу ойлгоогүй, сүүлээ шарван дагаж явав.

	Нэг минутын дараа чарга дээр эзний хөлийн хажууд хэвтээд, эзнийгээ даараад, нэрээ гутаахад хүрэх вий дээ! гэж сэтгэл нь хөдөлж шулганан байгааг чагнаж явав.

	Уруу нь харуулсан тогоо шиг жигтэйхэн том байшингийн хажууд очоод зогсов. Энэ байшингийн урт хаалга 12 дэнгээр гэрэлтүүлсэн гурван шилэн үүдтэй байв. Үүд хангинан дуугарч, том ам шиг ангайж нээгдээд, хаалганы хажууд цугларсан олон хүмүүсийг залгиж байгаа мэт байв. Хүн тун олон байсан бөгөөд хаалганы өмнө морьд ирэх нь олон боловч ноход огт харагдсангүй.

	Эзэн нь Теткаг гартаа аваад, дээлийнхээ өвөр лүү, Феодор Тимофеичийн байсан газарт хийв. Өвөрт нь харанхуй бүгчим боловч дулаахан байв. Хоёр бүдэг ногоон оч түр зуур гэрэлтсэн нь нөгөө муур хажуудаа байсан Теткийн хүйтэн хөлд дайрагдаад, нүдээ нээсэн байжээ. Тетка түүний чихийг долоож, аятайхан суухыг бодож хөдөлж байтал муураа хүйтэн хөлөөрөө дарж, санамсаргүй толгойгоо дээлийн дотроос бултайлгаж, даруйхан ууртайгаар архиран дээл дотроо оров. Муу гэрэлтэй тун том тасалгаа дотор элдэв гайхалтай юмнууд дүүрэн байсан юм шиг харагдав. Үүнд тасалгааны хоёр талаар байсан хашлага ба торнуудын цаадах зүрх үхмээр морьдын муухай толгой, эвэртэй, урт чихтэй толгойнууд, бас нэг хамрын оронд сүүлтэй юм шиг бүдүүн толгойноос мөлжигдсөн ясны хэр хоёр урт юм цухуйж байсан зэрэг үзэгдэв.

	Теткагийн хөлөн дор дарагдсан муур сөөнгөөр дуугарахад эзэн нь дээлээ тайлж «хоп» гэхэд Феодор Тимофеич, Тетка хоёр шатан дээр дэвхрэн буув.

	Бор өнгөтэй хавтгай модон ханатай тасалгаанд орсон байв. Энд, эдэнтэй жижигхэн ширээнээс гадна нэг дөрвөлжин сандал ба өнцөг булангуудад өлгөөтэй муусайн даавуунаас өөр зүйл огт үгүй байв. Лампын оронд бяцхан хоолойнд суулгаж хананд хадсан цацармал гэрэлтэй гал ноцож байв. Федор Тимофеич, Теткад үнгэгдсэн дээлээ долоож засаад, дөрвөлжин сандал дор хэвтэв. Эзэн нь сэтгэл хөдөлсөн байдалтайгаар хоёр гарынхаа алгыг хооронд нь хавсран хавираад, хувцсаа тайлав. Эзэн нь үстэй даавуу хөнжилдөө орж унтах гэж байгаа юм шиг дотуур хувцаснаас бусад гадуур хувцсаа бүгдийг тайлаад толинд харан сууж, нүүр царайгаа жигтэйхэн болгож эхлэв. Юуны өмнө хоёр эвэр мэт засмал буржгар хиймэл үсээ өмсөөд, нүүрээ цав цагаан болтол нь нэг юмаар будаж, тэр цагаан будаг дээгүүр хөмсөг, сахал зурж, хоёр хацраа улаанаар будав. Үүгээр түүнийг засаж янзлах нь дууссангүй, нүүр хүзүүгээ дахиж будаад, Тетка гэртээ ч гэсэн, гудамжинд ч гэсэн огт үзээгүй гайхалтай шинэ хувцас өмсөж эхлэв. Том том цэцэгтэй, гэртээ хөшиг ба юмны бүтээлэг хийдэг эрээн даавуугаар оёсон, гялгар уужим халхгар өмдөө өмсөхөд нэг түрий нь хүрэн, нөгөө нь цайвар шар өнгөтэй, суганы дор товчлогдох өмд байв. Тэгээд цээжиндээ хөрөө ир гаргасан захтай алтан одон хээтэй эрээн даавуу хүрэм, бас янз бүрийн өнгөтэй оймс гутал зэргийг өмсөв.

	Теткагийн нүд ба сэтгэл нь эрээлжлэн хөдлөв. Цав цагаан нүүртэй, шуудайн хэлбэртээс эзний үнэр үнэртэж, мөн дуу нь танигдаж байсан боловч Тетка зарим үед эзнээ биш гэж сэжиглэн зэвүүцэж, эрээн цоохор дүрсээс холдож түүн рүү хуцахад бэлхэн байв. Шинэ газар ба түүний үнэр танар, эзний өмссөн хувцас, түүний өнгө зүсний хувиралт зэрэг нь Теткагийн сэтгэлийг үл мэдэгдэхүйцээр айж, ямар нэг хамрын оронд сүүл санжгануулсан том толгойт муухай юмтай эрхбиш учрах нь гэж бодлого төрж байв. Бас ханын цаана хаана нь юм, нэлээд хол нөгөө үзэн яддаг хөгжмийн дуу сонстохын зэрэгцээ ойлгогдохгүй хүрхрэх дуун хааяа дуулддаг байв. Ганцхан санаа сэтгэлийг нь засах юм нь гэвэл нөгөө Феодор Тимофеичийн номхон байдал байлаа. Тэр муур амгалан гэгчээр дөрвөлжин сандлын дор, сандлыг нь хөдөлгөгч нүдээ нээхгүй зүүрмэглэн хэвтэж байв.

	Хараацайн сүүл шиг салаа хормойтой дотуур гадуур цамц ба цагаан хантааз өмссөн хүн тасалгаа руу шагайж:

	— Одоо мисс Арабеклла гарна. Дараа нь та гарна шүү! гэж хэлэв.

	Эзэн нь юу ч гэж хариу хэлсэнгүй. Эзэн нь ширээн доорх нэг бяцхан чемоданыг гаргаад, хүлээж суув. Уруул, гар хоёрыг нь харахад сандарч тэвдсэн байдал харагдан амьсгаа нь ч гэсэн чичрэлттэйгээр гарч байсныг Тетка сонсож байв.

	— Мистер Жорж, гарах болов! гэж үүдний цаанаас хэн нэг хүн дуугарав.

	Эзэн нь босоод, гурав дахин хэрээсэлж байгаад, дөрвөлжин сандал дороос муураа авч чемодандаа хийв.

	— Тетка явъя! гэж намуухан дуугаар хэлэв.

	Тетка юу ч ойлгосонгүй, эзнийхээ хажууд очиход нь эзэн нь Теткагийн толгойг үнсэн таалж байгаад, Феодор Тимофеичийн хажуугаар мөн чемоданд хийв. Дараа нь харанхуй болов.

	Тетка, муураа гишгэн байж, чемоданы ханыг савардаж, айсандаа ямар ч дуун гаргаж чадахгүй явах зуур нөгөө чемодан нь далайн долгион дээр хөвж яваа мэтээр чичрэн хөдөлж байв.

	— За миний бие бол энэ гэж эзэн нь чангаар дуугараад, — За миний бие бол энэ! гэж дахин давтан хэлэв.

	Ингэж хашхирсны дараа чемодан нь нэг хатуу юм мөргөж хөдлөхөө больсныг Тетка мэдэв. Нэг айхтар чанга бүдүүн хүрхрэх дуун гарч, юуг ч мэдэхгүй алга ташиж сонстоход, Тетка лав нөгөө хамрын оронд сүүл санжгануулсан амьтан болов уу, бас том чангаар инээхэд чемоданы цуурга хөдөлж байх юм гэж бодно. Тэр хүрхрээгийн зэрэгцээгээр эзэн нь гэртээ хэзээ ч тэгж инээдэггүй тод чангаар инээв.

	— Ха гэж эзэн нь хүрхрэн гарах дууныг зогсоохыг оролдон хашхирав. Эрхэм хүндэт нөхөд өө! Би дөнгөж саяхан төмөр замын буудал дээрээс ирэв. Миний эмэг эх үхэхдээ надад хөрөнгөө үлдээсэн юм! Энэ чемодан аргагүй их хүнд байгаа нь алт байгаа болов уу даа, ха ха! Эсвэл нээхэд хэрэв түмэн төгрөг болов уу даа! Одоо бид нар үүнийг нээж үзэцгээе... гэж дуугараад, чемоданы цоожийг тас гэж нээхэд хурц гэрэл Теткагийн нүд рүү харвах мэт болов. Тетка чемоданаас суга харайн гарч, хүрхрээнд чих дүлийрэн! эзнийгээ тойрон, айхавтар хурднаар цовхчин харайж, чанга дуугаар хуцав.

	— Ха! гэж чангаар хашхирав. Авга Феодор Тимофеич минь ээ! Хүндэт Тетка минь ээ! Эрхэм хүндэт төрөл садан минь ээ! 

	Эзэн нь элсэн дээр түрүүлгээ харж хэвтээд, муур Тетка хоёроо барьж тэврээд, таалж энхрийлнэ. Тетка эзнийхээ гарт базагдаж байх зуур шинэ газрынхаа байдал төлөвийг харж, тэр газрын их гайхамшигтай гоёд нь сүрдэн гайхаж, баярласандаа эзнийхээ гараас бултан гараад, үзсэн харснаа ээрсэн чонын гөлөг шиг нэг газартаа эргэлдэн байв. Шинэ газар уудам их, гялгар хурц гэрлээр дүүрсэн бөгөөд харсан зүг бүрд шалнаас дээвэр хүртэл зай завсаргүй яахын аргагүй олон хүний нүүр дүүрэн байв.

	— Тетка таныг сууна уу гэж гуйж байна шүү! гэж эзэн нь хашхирав.

	Энэ үгийг Тетка санаж явсан тул ширээн дээр дэвхрэн гарч суугаад эзэн рүүгээ харав. Эзний нүд нь урьдын адил ширүүн бөгөөд эелдэг харц нь хэвээр байсан боловч түүний нүүр болоод ялангуяа ам шүд нь өргөн, зузаан, хөдөлбөргүй үргэлж инээж байгаа мэт харагдав. Өөрөө хөхрөн инээж, дэвхрэн цовхорч, мөрөө татгануулан, олон мянган хүмүүсийн нүүрийг харснаас их баярласан мэт дүр үзүүлэн байв. Тетка эзнээ ийм инээдэм зугаатай болсонд үнэмшиж, энэ хэдэн мянган нүүр намайг харж байна, гэж хамаг биеэрээ аль болохуйц хөдлөн оволзож, үнэгэн хошуугаа дээш нь өргөөд, баяртайгаар улив.

	— Та Тетка сууж байгаарай. Авга бид хоёр Камарински гэдэг бүжгийг бүжиглэнэ гэж эзэн нь хэлэв.

	Феодор Тимофеич түүнийг нөгөө үргэлж хийдэг тэнэг юмнуудаа хийх нь гэж бодсон маягтайгаар хүлээж, ийш тийшээ харж суув. Тэгээд тун сул дорой уйтгартайгаар бүжиглэж байсныг түүний сүүл, сахлыг нь харвал цугларсан олон хүмүүс, гялгар гэрэл эзэн ба өөрийн бие зэргийг тун ихээр шог үзсэн янз нь ил тодоор үзэгдэнэ. Хувийн бүжиглэх үүргийг гүйцэтгээд эвшээлгэн байж суув.

	— За Тетка, хоёул эхлээд дуулья. Тэгээд дараа нь бүжиглэх үү? Болно уу? гэж хэлэв.

	Өврөөсөө нэг жижигхэн үлээгүүр гаргаж дуугаргав. Тетка хөгжим чагнан, сандал дээрээ тайвшралгүйгээр хөдлөн байж улив. Зүг бүрд нь хүрхрэн дуугарч, алга ташицгаав.

	Эзэн нь бөхийн ёслоод, бүгд чимээгүй болсны хойно дахин үлээгүүрээ дуугаргаж эхлэв. Гэтэл нэг айхавтар нарийн нот дуугаргаж байх үед нь дээрээс хаанаас юм даа, олон хүмүүсийн дундаас нэг хүн «Аах!» гэж санаа алдав.

	— Аав аа! гэж нэг хүүхдийн дуун гараад, — Энэ чинь Каштанка байна шүү даа! гэж хашхирах дуун сонстов.

	— Каштанка мөн дөө! Каштанка! Федюшка, тэнгэр нь орхижээ. Каштанка, Фу! гэж эрэгтэй хүний шулгануур согтуу дуу батлан хэлэв.

	Дээрээс исгэрээд, хүүхэд ба том хүний чанга дуун нэг зэргээр

	— Каштанка! Каштанка! гэж дуудав.

	Тетка цочин, хашхирсан зүг тийш харахад нь, нэг нь үсэрхэг инээмсэглэсэн согтуу нүүр, нөгөө нь бэмбэгэр улаан бөгөөд айсан байдалтай нүүр харагдсан нь түрүүчийн гялгар гэрлийн туссантай адил Теткагийн нүдийг харвах мэт болов.

	Тетка гэнэт санаад, сандал дээрээс унаж, босоод баяртайгаар дуудсан хоёр хүний зүг гүйв.

	— Каштанка! Каштанка! гэсэн хүний хүрхрэн хашхирах тод чанга дуун исгэрэлтийн дуунтай холилдон чих дүлийрмээр сүрхий сонсогдоно.

	Тетка, хайс, хашлага дээгүүр харайн гараад, нэг хүний мөрөн дээр гишгээд лоожид оров. Дараах давхарт гарахад өндөр ханыг дэвхрэх ёстой байв. Тетка дутуу дэвхэрч, ханадаа ухран буув. Дараа нь хүмүүсийн гараар дамжин, хаа нэг хүний гар нүүрийг долоосоор дээшээ гарч, галерейд гарав...

	 

	 

	Хагас цаг хэр болоод. Каштанка гудамжинд гарч, цавуу лакийн үнэртэй хоёр хүнийг дагаж явав. Лука Александрыч найгалзан, ганц хүү дадлага туршлагын хүчээр сувгаас холуур явахыг хичээж явав.

	— Эхээс нүгэлтэй төрсөн бие минь ... гэж үглээд, — Каштанка аа! Чамайг хүнтэй жишсэн нь тэмээ ямаа хоёрыг жишихтэй адил ялгаатай болно шүү.

	Эцгийнхээ саравчтай малгайг өмссөн Федюшка тэдэнтэй хамт алхлан явав. Каштанка тэр хоёрынхоо араас харж, өнө удаан эдний хойноос явж байгаа мэтээр сэтгээд, амьдрал минь минутын төдий ч тэднээс тасарч салсангүй гэж баярлан явав.

	Муухай цаасалсан тасалгаа дахь галуу, Феодор Тимофеич, амттайхан хоол, сургууль, цирк эдгээр бүгд санаанд нь орсон боловч одоо цөм түүнд нэг урт удаан хүнд хүчир зүүд мэтээр хутгалдан санагдав.

	 

	⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	— хэвлэгдсэн номыг цахим хэлбэрт оруулах,

	— цахимд оруулсан номыг ариутган шүүх,

	— цахим технологийн тоног төхөөрөмж авах,

	— цахим номын санг өргөжүүлэх,

	— цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)

